નવાઈ લાગે તેવી વાત છે! માત્ર ફરવા માટે અમેરિકા જવા ઇચ્છુક અનેક ભારતીય પ્રવાસીઓની ટુરિસ્ટ વિઝાની એપ્લિકેશન્સ કેટલીય વાર રીજેક્ટ થઈ જાય છે અને નજીવા ટેક્નિકલ કારણોસર કેટલાક પ્રવાસીઓને અમેરિકા પહોંચ્યા પછી પણ એરપોર્ટથી જ પાછા મોકલી દેવાય છે. તો બીજી બાજુ આ ડિપ્લોમેટ્સના કામવાળા કે પટ્ટાવાળાઓ ગેરકાયદે અમેરિકામાં રહી જાય અને પછી પોતાના બોસિસ વિરુદ્ધ ફરિયાદો કરીને ટી વિઝા મેળવી અમેરિકામાં રહેવાની કાનૂની પરમિશન મેળવી લે છે! અમેરિકાના ડોલરિયા આકર્ષણથી કદાચ આ વર્કર્સ આમ કરતાં હોય એવું સમજી શકાય. પણ તેમના પ્રત્યેની અમેરિકન સરકારની ઉદારતામાં જળવાતા સાતત્યનું કારણ? ક્યાંક વાંચ્યું હતું કે અન્ય દેશોમાં પોસ્ટિંગ થાય ત્યારે ભારતીય ડિપ્લોમેટ્સ ભારતના જ મદદનીશો લઇ જવાનું પસંદ કરે છે તે માટે એક કારણ સિક્યોરિટીનું અપાય છે. હા, ડિપ્લોમેટિક મિશનના સ્તરે કેટલીક માહિતી કે બાબતો ગોપિત રાખવી કે જાહેરમાં ચર્ચવી યોગ્ય ન હોય. ઘરકામ માટે પોતાના દેશના નાગરિક્ને રાખવા પાછળ કદાચ એક ગણતરી એ ગુપ્તતા જાળવી રાખવાની પણ હોઇ શકે! સવાલ થાય છે કે ક્યાંક એમની એ વિશિષ્ટતા(એક્સેસ ટુ ઇન્ફર્મેશન) જ કદાચ તેમની અમેરિકન વિઝા માટેની પાત્રતા નહીં બનતી હોય? ભારતમાંથી કોઈ અધિકારી વિશ્વાસ સાથે કોઈને કામવાળા કે કામવાળી તરીકે લઈ જાય પછી ત્યાં જઈને એમને હેરાન કરવાની મેન્ટાલીટી બીજે ક્યાંય જોવા મળતી નથી. તમે કોઈની જિંદગી આખી બદલાઈ જાય એવો ચમત્કાર કરો પણ તેઓ તો ભૂલી જતા હોય છે. આ કામવાળીઓએ તો એમનું કલ્યાણ કરનારાઓ પર અમેરિકામાં માછલા ધોયા એમ કહેવાય. આનાથી માણસજાત ઉપર માણસ જાતનો જ વિશ્વાસ ઘટી જાય છે. માલિક માટે પશુઓ પણ જાન કુરબાન કરતા હોય છે. એક વાર જેમણે આપણું કલ્યાણ કર્યું હોય એમને વીસરી જવું એ ઘોર પાપ છે. હવે રાજદ્વારી અધિકારીઓ સાવધાન થઈ ગયા છે અને અમેરિકામાંથી જ સ્થાનિક કામવાળા અને કામવાળી રાખતા થઈ ગયા છે.